DECIZIA COMISIEI
din 21 ianuarie 2008
privind o contribuție financiară a Comunității în favoarea programului prezentat de Portugalia pentru consolidarea în 2008 a infrastructurilor sale de inspecție fitosanitară a plantelor și produselor vegetale provenind din țări terțe
[notificată cu numărul C(2008) 43]
(Numai textul în limba portugheză este autentic)
(2008/66/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 2000/29/CE a Consiliului din 8 mai 2000 privind măsurile de protecție împotriva introducerii în Comunitate a unor organisme dăunătoare plantelor sau produselor vegetale și împotriva răspândirii lor în Comunitate (1), în special articolul 13c alineatul (5) al șaselea paragraf,
întrucât:
(1)
Directiva 2000/29/CE prevede acordarea unei contribuții financiare comunitare statelor membre în vederea consolidării infrastructurilor sale pentru controalele fitosanitare ale plantelor și produselor vegetale provenind din țări terțe.
(2)
Printr-o scrisoare din 21 mai 2007 (ref. DGPC 070521 000604), Portugalia a introdus un program de consolidare a infrastructurilor sale pentru controalele fitosanitare ale plantelor și produselor vegetale provenind din țări terțe (2). Portugalia a solicitat alocarea unei contribuții financiare comunitare în favoarea acestui program pentru anul 2008, în conformitate cu Regulamentul (CE) nr. 998/2002 al Comisiei din 11 iunie 2002 de stabilire a normelor de aplicare a dispozițiilor privind acordarea unei contribuții financiare din partea Comunității pentru consolidarea infrastructurilor de inspecție fitosanitară a plantelor și produselor vegetale provenind din țări terțe (3).
(3)
Informațiile tehnice comunicate de Portugalia au permis Comisiei să analizeze situația într-o manieră clară și cuprinzătoare. Comisia a stabilit o listă cu posturile de inspecție care pot beneficia de măsuri de consolidare, indicând suma contribuției financiare comunitare propuse pentru fiecare dintre acestea. Informațiile au fost, de asemenea, examinate de către Comitetul permanent fitosanitar.
(4)
După evaluarea programului, Comisia a concluzionat că s-au îndeplinit condițiile și criteriile prevăzute în Directiva 2000/29/CE și în Regulamentul (CE) nr. 998/2002 pentru acordarea unei contribuții financiare de către Comunitate.
(5)
În consecință, este necesară alocarea unei contribuții financiare din partea Comunității, în vederea acoperirii cheltuielilor legate de programul prezentat de Portugalia pentru 2008.
(6)
Măsurile prevăzute în prezenta decizie sunt conforme cu avizul Comitetului permanent fitosanitar,
ADOPTĂ PREZENTA DECIZIE:
Articolul 1
Se aprobă, prin prezenta, alocarea unei contribuții financiare din partea Comunității pentru acoperirea cheltuielilor care urmează să fie efectuate în 2008 de către Portugalia în cadrul programului său de consolidare a posturilor de inspecție.
Articolul 2
Suma maximă a contribuției financiare a Comunității prevăzută la articolul 1 este de 25 960 EUR și se repartizează după cum se indică în anexă.
Articolul 3
Contribuția financiară a Comunității pentru program, prezentată în anexă, este vărsată doar în momentul în care:
(a)
statul membru respectiv a furnizat Comisiei documente adecvate privitoare la achiziționarea și/sau îmbunătățirea echipamentului și/sau a instalațiilor enumerate în program; și
(b)
statul membru adresează Comisiei o cerere de plată a contribuției financiare comunitare, în conformitate cu dispozițiile articolului 3 din Regulamentul (CE) nr. 998/2002.
Articolul 4
Prezenta decizie se adresează Republicii Portugheze.
Adoptată la Bruxelles, 21 ianuarie 2008.